SF วิ่งแรงกว่า 6% โบรกฯ แนะซื้อ วางเป้า 9.50 บ. ลุ้นกำไร Q4 สูงสุดเป็นประวัติการณ์
SF วิ่งแรงกว่า 6% โบรกฯ แนะซื้อ วางเป้า 9.50 บ. ลุ้นกำไร Q4 สูงสุดเป็นประวัติการณ์ ล่าสุด ณ เวลา 11.58 น. อยู่ที่ 9.35 บาท บวก 0.55 บาท หรือ 6.25% สูงสุด 9.45บาท ต่ำสุดที่ 8.90 บาท ด้วยมูลค่าซื้อขาย 171.08 ล้านบาท
7 ก.พ. 2561

ผู้สื่อข่าวรายงานว่า ราคาหุ้น บริษัท สยามฟิวเจอร์ ดีเวลอปเมนท์ จำกัด (มหาชน) หรือ SF ล่าสุด ณ เวลา 11.58 น. อยู่ที่ 9.35 บาท บวก 0.55 บาท หรือ 6.25% สูงสุด 9.45บาท ต่ำสุดที่ 8.90 บาท ด้วยมูลค่าซื้อขาย 171.08 ล้านบาท

ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” SF ปรับเพิ่มราคาเป้าหมายเป็น 9.50 บาท/หุ้น (PBV 1.6 เท่า) จากเดิม 9.50 บาทต่อหุ้น โดยได้ปรับประมาณการกำไรปกติขึ้นสะท้อนการขยายโครงการเดิมและเปิดโครงการใหม่ตั้งแต่ปี 60 เป็นต้นไป
โดยประเมินกำไรสุทธิไตรมาส 4/60 สูงเป็นประวัติการณ์ที่ 503 ล้านบาท โต 55% เทียบจากไตรมาสก่อน หรือโต 162% เทียบจากปีก่อน โดยคาดจะมีการบันทึกกำไรจากปรับมูลค่ายุติธรรมอสังหาริมทรัพย์เพื่อการลงทุนของโครงการนางลี้นจี่และเมกาบางนา เฟส 2 รวมประมาณ 300 ล้านบาท
ทั้งนี้หากไม่รวมรายการดังกล่าว คาดกำไรปกติที่ 139 ล้านบาท เพิ่มขึ้น 3% เทียบจากไตรมาสก่อน และ 33% เทียบจากปีก่อน เนื่องจากการปรับขึ้นค่าเช่าและขยายโครงการนางลิ้นจี่ 6,500 ตารางเมตรในต้นเดือน พ.ย. 2560 อีกทั้งส่วนแบ่งกำไรจากบริษัทร่วมเพิ่มขึ้น 3% เทียบจากไตรมาสก่อน และ 32% เทียบจากปีก่อน เป็น 100 ล้านบาทจากการเปิดเมกาบางนา เฟส 2 พื้นที่เช่า 10,000 ตารางเมตรในต้นเดือน ธ.ค. 2560
ขณะที่เมกาบางนามีรายได้ค่าเช่าพื้นที่จัดกิจกรรมการตลาดเพิ่มขึ้นในช่วงเทศกาล คาดเงินปันผลปี 2560 เท่ากับ 0.25 บาท/หุ้น คิดเป็นอัตราผลตอบแทน 2.9%
ทั้งนี้ประเมินว่ากำไรของ SF จะขยายตัวต่อเนื่องในปีนี้ ส่วนโครงการเมกาซิตี้ จะเป็นอัพไซด์ต่อประมาณการในระยะยาว